Toshkent shahri bo‘yicha mavjud onlayn rejimida ishlovchi fotoradarlar va kameralar to‘g‘risida ma’lumot berildi

IIV YHXBB axborot xizmati Toshkent shahri bo‘yicha mavjud onlayn rejimida ishlovchi fotoradarlar va intellektual rejimida ishlovchi kameralar to‘g‘risidagi ma’lumotlar bilan bo‘lishdi.

Unga ko‘ra, poytaxtda mavjud onlayn rejimda ishlovchi fotoradarlar soni 28 tani tashkil etmoqda va ularning barchasi tezlikni belgilangan me’yordan oshirishga qaratilgan qoidabuzarliklarni qayd etadi. Onlayn fotoradarlarning eng ko‘pi (5 tadan) Mirzo Ulug‘bek, Chilonzor va Yashnobod tumanlaridagi yo‘llarga o‘rnatilgan. Olmazor va Bektemir tumanlarida esa ularning soni 1 tadan.

 Skrinshot: IIV YHXBB axborot xizmati
Intellektual rejimda ishlovchi kameralar soni esa 89 tani tashkil etmoqda. Ushbu kameralar svetoforning qizil chirog‘ida harakatlanish, to‘xtash va yo‘l chiziqlarini bosish, to‘xtab turish qoidalarini buzish, qarama-qarshi yo‘nalishga chiqib ketish kabi qoidabuzarliklarni qayd etadi.

 Skrinshot: IIV YHXBB axborot xizmati
Eslatib o‘tamiz, 2021-yilning aprelida O‘zbekistonda qoidabuzarliklarni aniqlash uchun kameralarni o‘rnatish tartibi haqida hukumatning tegishli qarori qabul qilindi.
Unga ko‘ra, maxsus avtomatlashtirilgan foto va video qayd etish dasturiy-texnik vositalari o‘rnatilishi mumkin bo‘lgan joylarning dislokatsiyasi ishlab chiqiladi hamda E-ijro auksion platformasi orqali onlayn auksionga qo‘yiladi. Tizim o‘rnatilishi mumkin bo‘lgan joy dislokatsiyasi, mazkur hududdagi transport oqimi va oxirgi 2 yilda aniqlangan qoidabuzarliklar to‘g‘risidagi ma’lumotlar ochiq e’lon qilinadi.
Iyun oyidan boshlab O‘zbekistondagi chorraha va yo‘llarda radar va kameralar qo‘yish joylari auksion orqali savdoga qo‘yilishi boshlandi. 1-iyul kuni  E-auksion saytida birinchi bor Toshkent shahrida radar o‘rnatiladigan joylar auksionga chiqarildi.
 O‘zbekistonda kamera va radarlarda qayd etilgan qoidabuzarliklardan davlat budjetiga 2020-yilda 724 mlrd so‘m tushgan